

# INTERNATIONAL POLICE ASSOCIATION

# SECTION CROATIA

REGIONALNI KLUB “IPA LIKA GOSPIĆ Hrvatskog Sokola 2, 53 000 Gospić, CROATIA

**PRAVILNIK O RADU REGIONALNOG KLUBA „IPA LIKA“**

**ČLANAK 1.**

Pravilnik o radu Regionalnog kluba „IPA LIKA“ ( u daljnjem tekstu Klub ) podrobnije uređuje rad tijela i izabranih članova upravnog odbora, upotrebu materijalnih sredstava i upotrebu simbola IPA-e.

**SREDIŠNJA TIJELA KLUBA**

**ČLANAK 2.**

**SKUPŠTINA**

Skupština se saziva u skladu sa odredbama statuta Kluba.

Dnevni red redovite skupštine mora sadržavati :

1. pregled zapisnika sa prijašnje skupštine

2. izvješće o radu između dvije skupštine

3. financijsko izvješće i izvješće nadzornog odbora

4. zaključak o usvajanju izvješća

5. rasprava o uloženim primjedbama i prijedlozima

6. možebitni novi izbori

7. možebitne promjene statuta

8. prihvaćanje ili usvajanje programa rada

9. možebitno imenovanje počasnih članova

10. razno

Kod izvanredne skupštine dnevni red je prilagođen zahtjevima saziva.

Na početku zasjedanja izborne skupštine, skupština bira izbornu komisiju, koju sačinjavaju predsjednik komisije i dva člana , koji vode brigu oko svih potrebnih radnji oko glasanja.

Članovi izborne komisije ne mogu se kandidirati niti biti kandidati za bilo koji položaj.

Predsjednik mora osigurati miran tok sastanka i po potrebi ograničiti vrijeme trajanja rasprava.

Stalni zapisničar piše zapisnik o toku redovne ili izvanredne skupštine , kojega na kraju potpisuju predsjednik i stalni zapisničar.

Skupština može svakog nositelja funkcije ponaosob razriješiti funkcije ili dužnosti kao i cijeli UO.

**ČLANAK 3.**

**UPRAVNI ODBOR**

Djelovanje i rad upravnog odbora određuje Statut. Upravni odbor saziva predsjednik kada se ukaže potreba za saziv.

Za svaki sastanak upravnog odbora, priprema se dnevni red i stalni zapisničar na sastanku vodi zapisnik.

Upravni odbor odlučuje o svim stvarima , koje nisu predviđene u statutarnim odredbama ili drugim aktima Kluba.

Odlučuje o povratku troškova za obavljene zadaće , dodijeljenih od strane Kluba, novčana sredstva koja isplaćuje blagajnik.

Upravni odbor također određuje povratak troškova članovima koji predstavljaju Klub u tuzemstvu ili inozemstvu.

Ako se član upravnog odbora tri puta zaredom ne odazove na sastanke upravnog odbora a svoj nedolazak nije prethodno opravdao, za takvog člana upravni odbor donosi prijedlog razrješenje sa funkcije koju obavlja te taj prijedlog upućuje Skupštini.

**ČLANAK 4.**

**PREDSJEDNIK**

Predsjednik, sukladno sa statutom, predstavlja Klub prilikom svake društvene, nacionalne ili međunarodne manifestacije, promovira i pospješuje djelatnosti korisne za društvo.

Posebno je zadužen za :

1. potpisuje zajedno sa glavnim tajnikom sve službene dokumente kluba

2. potpisuje zajedno sa blagajnikom sve dokumente vezane za financije

3. predsjeda Skupštinom

4. predsjeda upravnim odborom

5. potvrđuje sankcije koje donosi sud časti Kluba o pojedinim članovima

6. koordinira organizaciju putovanja i susrete, organizira različita stručna, kulturna I društvena putovanja članova Kluba i brine se za prijem i smještaj članova iz drugih IPA organizacija.

7. povezuje se sa istovjetnim komisijama na razini ostalih klubova IPA Sekcije Hrvatska.

8. pokreće aktivnosti koje su nužno potrebne za sprečavanje teških nepravilnosti.

**ČLANAK 5.**

**ZAMJENIK PREDSJEDNIKA I POTPREDSJEDNICI**

Zamjenik predsjednika i potpredsjednici surađuju sa predsjednikom, a potpredsjednici koordiniraju te vode socijalne, stručne i kulturne djelatnosti, koje se izvode ili djeluju na prijedlog Kluba.

Za djelovanje i rad pojedinih aktivnosti kluba mogu se oformiti i komisije, koje zatim vode i nadgledaju i prate razvoj i rad tih aktivnosti.

Zamjenik predsjednika i potpredsjednici sudjeluju i povezuju se sa određenim komisijama na razini IPA Sekcije Hrvatska. Za svoje aktivnosti moraju dobiti suglasnost upravnog odbora kluba.

**Posebno su zaduženi za :**

1. razvoj policije i policijsku povijest

2. uspoređivanje pregleda rada policija

3. razvoj kriminaliteta , kriminologije i preventive

4. policijske tehnike

5. pitanja koja su povezana sa prometom

6. pospješivanje djelovanja na kulturnom području

7. koordinaciju susreta sa mladima

8. organizaciju obrazovnih predavanja

9. stipendiranje koje organizira IPA

10. djelovanje radioamatera, kolekcionara ili sakupljača i slično koji nisu članovi IPA-e

11. pospješivanje djelovanja na socijalnom području

12. koordinaciju društvenih , športskih , kulturnih i drugih priredaba.

Pored općih zadaća, Zamjenik Predsjednika i potpredsjednici su zaduženi i za:

**ČLANAK 6.**

1. **POTPREDSJEDNIK član UO**

Odgovoran je za organizaciju i provedbu sportskih aktivnosti, tako da odrađuje sve pristigle pozive vezane uz sportske aktivnosti, kao i za planirane sportske aktivnosti sa razine RK.

**ČLANAK 7.**

1. **POTPREDSJEDNIK član UO**

Odgovoran je UO-u za organizaciju i provedbu putovanja i susreta.

Organizira različita stručna, kulturna i društvena putovanja članova Kluba i brine se za prijem i smještaj članova iz drugih IPA organizacija.

Povezuje se sa istovjetnim komisijama na razini RK-a i IPA Sekcije Hrvatska.

**ČLANAK 8.**

1. **POTPREDSJEDNIK član UO**

Odgovoran je UO-u za organizaciju i provedbu aktivnosti vezanih uz propagandu i marketing.

U skladu sa odredbama statuta brine za prikupljanje dodatnih sredstava za funkcioniranje Kluba.

Zadužen je za organizaciju izrade različitih proizvoda sa oznakama IPA-e te za njihovu distribuciju.

Zajedno sa Urednikom sudjeluje u organizaciji izdavanje glasila Kluba i vođenju web stranica kluba.

Povezuju se sa odgovarajućim tijelima na nacionalnoj IPA razini.

**ČLANAK 9.**

**GLAVNI TAJNIK**

Tajnik koordinira sva događanja, koja su predviđena statutom.

Posebno je odgovoran za :

01. brine se za povezanost sa Glavnim tajnikom IPA Sekcije Hrvatska, tajnicima drugih klubova Sekcije Hrvatska

02. brine se za povezanost i odnose sa lokalnim organizacijama

03. pomaže predsjedniku u obavljanju njegovih dužnosti

04. brine se za poštivanje odluka statuta i drugih akata Kluba

05. brine se za širenje informacija o radu Kluba kako u tuzemstvu tako i u inozemstvu

06. brine se za popise o specijalnim djelatnostima Kluba (sportaši, radioamateri i dr.)

07. brine se za pripremu svih formulara, dokumenata, statistika ……..

08. sudjeluje kod oblikovanja časopisa i drugih publikacija Kluba.

**ČLANAK 10.**

**ZAMJENIK GLAVNOG TAJNIKA - BLAGAJNIK**

Tajnik ima zamjenika koji mu pomaže oko njegovih zadaća.

Posebno je odgovoran za:

01. vodi evidenciju članova i plaćanja članarine.

02. prosljeđuje pristupnice za izradu IPA iskaznica, te iste dostavlja novim članovima.

03. zadužen je za Web stranicu i e-mail adresu Kluba, te sa svim dopisima upoznaje Predsjednika i Tajnika.

**ČLANAK 11.**

**POSLOVI BLAGAJNIKA**

Blagajnik upravlja sa svim dohodcima kluba i brine se za redovito plaćanje nastalih troškova.

Posebno je odgovoran za :

01. vođenje Knjige prihoda i rashoda te Blagajnu Kluba i vodi brigu za dokumentaciju, koja je povezana sa financijskim poslovanjem kluba

02. sastavlja godišnju bilancu i financijsko izvješće za godišnje djelovanje Kluba

03. sa ovlastima upravnog odbora upravlja solidarnom zakladom društva

04. na sastancima upravnog odbora podnosi izvješća o financijskom poslovanju

05. kod poslovanja poštuje odgovarajuće financijsko zakonodavstvo

Blagajnik prema potrebi može imati zamjenika kojeg će na prijedlog imenovati UO.

**ČLANAK 12.**

**STALNI ZAPISNIČAR**

Stalni zapisničar piše zapisnike na skupštini i na sjednicama UO i vodi dokumentaciju Kluba.

Stalni zapisničar može imati zamjenika kojeg imenuje UO na prijedlog.

**ČLANAK 13.**

**POVJERENICI I SAVJETNICI ZA POJEDINA PODRUČJA**

1. **POVJERENICI**

Kod rješavanja pojedinih slučajeva u svom radu Upravni odbor poziva i druge članove regionalnog kluba („POVJERENIKE“), kako slijedi:

|  |  |  |  |  |  |
| --- | --- | --- | --- | --- | --- |
| 1. | **Gospić PP,** | 4. | **Karlobag,** | 7. | **Donji Lapac,** |
| 2. | **Otočac,** | 5. | **Novalja,** | 8. | **GS PU-sjedište** |
| 3. | **Senj,** | 6. | **Korenica,** | 9 | **IJP** |

i prema potrebi iste uključuje u rad Upravnog Odbora između dva saziva Skupštine.

Povjerenike svojom odlukom imenuje upravni odbor. Odluku potvrđuje Skupština Regionalnog kluba na prvom slijedećem zasjedanju .

Povjerenici nisu stalni članovi Upravnog Odbora.

Za povjerenika može biti imenovan i birani i član Upravnog Odbora.

Uloga Povjerenika očituje se u prikupljanju članarine, informiranju članstva i provođenju odluka Upravnog Odbora Kluba od važnosti za punopravne članove.

1. **SAVJETNICI ZA POJEDINA PODRUČJA**

Savjetnici za pojedina područja su zaduženi za pripremu različitih oblika obrazovanja i informiranja članova IPA-e, te su zaduženi za razvoj i dostignuća policije.

Sudjeluju također na određenim seminarima i savjetovanjima i pomažu tijelima i nositeljima funkcija u Klubu.

**ČLANAK 14.**

**NADZORNI ODBOR**

Rad nadzornog odbora uređuje Statut, članak 37.

**ČLANAK 15.**

**SUD ČASTI**

Rad suda časti uređuje Statut, članci 39, 40 i 41.

**SREDSTVA KLUBA**

**ČLANAK 16.**

Materijalna sredstva se prikupljaju u skladu sa odredbama statuta Kluba.

Iznos godišnje članarine i pristupnine određuje upravni odbor IPA Sekcije.

Članarina novoprimljenih članova sastoji se od pristupnine koja u cijelosti pripada IPA Sekciji Hrvatske i članarine koja se sveukupno dijeli između središnjice i udruge u omjeru 60:90 kuna u korist središnjice. Članarina starih članova dijeli se između središnjice i udruge u omjeru 80:40 kuna u korist udruge.

Novčani iznos članarine koji preostaje udruzi upotrebljava se za:

- izdavanje časopisa,

- sredstva za organizaciju skupštine,

- organiziranje raznih kulturnih , športskih i drugih priredaba,

- solidarnu zakladu,

- tekuće materijalne i putne troškove,

- ostale potrebe shodno odluci upravnog odbora.

Sredstva koja se isplaćuju iz solidarne zaklade za pomoć članovima IPA-e, ili njihovim obiteljima u slučaju nezgoda ili drugim neprilikama, određuje poseban akt kojeg donosi UO (sekcija).

**ČLANAK 17.**

Članovi Kluba izabrani u tijela Kluba i Sekcije svoje funkcije obavljaju besplatno, te samo izuzetno, sukladno odluci upravnog odbora, imaju pravo na povrat putnih troškova.

**ČLANAK 18.**

**SLUŽBENA ODJEĆA**

Službenu odjeću Sekcije čine (klubovi nemaju):

* tamno plavi sako sa amblemom IPA na lijevoj strani,
* sive hlače/haljina,
* bijela košulja,
* tamno plava kravata sa ili bez IPA oznake, te
* crne cipele.

Članovi kluba koji su u tijelima Sekcije, a imaju službenu odjeću, obavezni su je nositi na svakoj službenoj manifestaciji, sastanku u domovini ili u inozemstvu.

**ČLANAK 19.**

Pravilnik skupština Kluba usvaja sa 2/3 većinom glasova prisutnih na skupštini.

**U Gospiću, 30.09. 2013. godine.**

**Glavni Tajnik Predsjednik**

**Regionalnog kluba „IPA Lika“ Regionalnog kluba „IPA Lika“**

**Stjepan Sabljić Tomica Starčević**

|  |
| --- |
|  |
|  |
|  |

**SERVO PER AMIKECO**